Előterjesztés

a Közgyűlés részére

Tisztelt Közgyűlés!

Jelen előterjesztés

* ***I. pontja:*** *a kegyeleti közszolgáltatásról és a köztemetők rendjéről szóló …/2016. ( . ) Főv. Kgy. rendelet* (a továbbiakban: Új Temetőrendelet) megalkotá*sára, valamint a köztemetőkről és a temetkezés rendjéről szóló 58/2000. (X.26.) Főv. Kgy. rendelet* (a továbbiakb*an: Rendelet) és a kegyeleti közszolgáltatás díjairól szóló 65/2000. (XII. 19.) Főv. Kgy. rendelet* (a továbbiakban: Díjrendelet) hatályon kívül helyezésére**;**
* ***II. pontja:*** a Budapesti Temetkezési Intézet Zrt.-vel (a továbbiakban: BTI Zrt. vagy Társaság) kötött kegyeleti közszolgáltatási keretszerződés (a továbbiakban: Keretszerződés) és a Társaság alapszabályának módosítására;
* ***III. pontja:*** a BTI Zrt.-vel kötendő 2016. évi közszolgáltatási szerződés megkötésére tesz javaslatot.

**I. Új Temetőrendelet megalkotása**

A Rendelet 2000. október 26-i megalkotását követő hosszú évek alatt kialakult rendeletmódosítási gyakorlat (amelynek során magasabb szintű szabályozás Rendeletben történő megismétlésére került sor) nincs összhangban *a jogalkotásról szóló 2010. évi CXXX. törvény 3. §-ával*, amely kimondja, hogy *„[…] jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”*

Magyarország Alaptörvénye 32. cikk (3) bekezdése szerint *„Az önkormányzati rendelet más jogszabállyal nem lehet ellentétes.”*

A problémát észlelve a Fővárosi Közgyűlés 2013. december 11-én meghozta *2202/2013. (12.11) számú* határozatát és feladatul szabta a Rendelet felülvizsgálatát a magasabb szintű jogszabályokkal való összhang megteremtése érdekében.

A Rendelet felülvizsgálata befejeződött, amelynek eredményeként megállapításra került, hogy célszerűbb az Új Temetőrendeletet elfogadni és a szabályozást modernizálni egy átlátható, egységes és koherens joganyag megteremtése érdekében, mint a Rendelet magasabb szintű jogszabályokat ismétlő és elavult szabályait hatályon kívül helyezni.

Az elfogadásra javasolt Új Temetőrendelet tervezete (a továbbiakban: Tervezet) több koncepcionális újítást tartalmaz (díszsírhelyekkel kapcsolatos részletes szabályok, temetőszabályzat rendeleti törzsszövegbe emelése, stb.).

Az Új Temetőrendelet hatálybalépésével egyidejűleg hatályon kívül kerül a Rendelet mellett a Díjrendelet is. A Díjrendelet tartalma beépítésre kerül az Új Temetőrendeletbe, ezáltal a kegyeleti közszolgáltatási díjak mértékét is az Új Temetőrendelet tartalmazná. Ez a megoldás a lakosság számára is könnyebben áttekinthetővé teszi a köztemetőkkel és a kegyeleti közszolgáltatásokkal kapcsolatos fővárosi joganyagot, megszüntetve a korábbi kettősséget.

Az Új Temetőrendelet mellékletét képező díjjegyzék a Díjrendeletben megállapított kegyeleti közszolgáltatási díjakhoz képest változást nem tartalmaz. Azonban a BTI Zrt. üzleti tervének, és ezáltal a kegyeleti közszolgáltatás díjainak felülvizsgálata szükséges a jelen előterjesztés II. részében említett Megállapodás tartalmára tekintettel.

A Főpolgármesteri Hivatal a Tervezetet a BTI Zrt.-vel folyamatosan együttműködve dolgozta ki, garantálva így a közszolgáltatás valamennyi résztvevője (ügyfelek, Fővárosi Önkormányzat, BTI Zrt.) érdekének szem előtt tartását, valamint a megfelelő szakmaiságot és a közszolgáltatással kapcsolatban felmerülő mindennapi problémák megoldásának elősegítését.

Az Új Temetőrendeletre vonatkozó javaslatot az előterjesztés 1. melléklete tartalmazza.

A testületi előterjesztések előkészítésének és a testületi döntések végrehajtásának hivatali rendjéről szóló 8/2016. (II. 11.) normatív utasításban előírtaknak megfelelően a Tervezet tekintetében megtörtént a lakosság közvetlen tájékoztatása a [www.budapest.hu](http://www.budapest.hu) honlapon keresztül annak érdekében, hogy az érintettek tudomást szerezzenek a készülő rendelet-tervezetről.

A jogalkotásról szóló 2010. évi CXXX. törvény 17. §-a szerinti, a módosító rendelethez szükséges előzetes hatásvizsgálati lapot az előterjesztés 2. melléklete tartalmazza.

A temetőkről és temetkezésről szóló 1999. évi XLIII. törvény 40. § (5) bekezdése értelmében a díjmegállapítással kapcsolatban a fogyasztók területileg illetékes érdek-képviseleti szerveinek véleménye kikérésre került (3. melléklet).

**II. BTI Zrt.-vel kötött kegyeleti közszolgáltatási szerződés módosítása valamint a Társaság Alapszabályának módosítása**

A Fővárosi Közgyűlés 2016. január 27-i ülésén meghozott döntése alapján jóváhagyta és megkötötte a Magyar Állam képviseletében eljáró Magyar Nemzeti Vagyonkezelő Zrt.-vel, a BTI Zrt.-vel, valamint a Nemzeti Örökség Intézetével az állami feladatellátás érdekében történő ingatlanok térítésmentes tulajdonba adásáról, valamint kapcsolódó vagyonelemek és jogok rendezéséről szóló megállapodást (a továbbiakban: Megállapodás).

A Megállapodás értelmében a BTI Zrt. 1/1 arányú tulajdonát képező, 38821/3 hrsz.-ú, természetben Budapest, VIII. kerület Salgótarjáni út alatt lévő ingatlan, valamint BTI Zrt. 1/1 arányú tulajdonát képező, 38821/5 hrsz.-ú, Budapest, VIII. kerület Fiumei út 16. szám alatt nyilvántartott ingatlan a Magyar Állam tulajdonába került. Ennek következtében a két ingatlan elvesztette köztemetői funkcióját, így a BTI Zrt. kegyeleti közszolgáltatások végzésére irányuló kizárólagos joga ezt követően nem terjed ki ezen területekre, emiatt szükséges a Keretszerződésből a két ingatlanra vonatkozó rendelkezések hatályon kívül helyezése.

A szerződésmódosítás emellett rendelkezik több pontosításról (pl.: jogszabályi hivatkozások aktualizálása), továbbá az Új Temetőrendelet elfogadása is indokolttá teszi a módosítást.

A Keretszerződés módosítása aláírásának előfeltétele a Miniszterelnökség Támogatásokat Vizsgáló Iroda (a továbbiakban: TVI) jóváhagyó állásfoglalása. Az állásfoglalást a Főpolgármesteri Hivatal az előkészítés során megkérte, azonban TVI-től válasz még nem érkezett.

A Keretszerződés módosításának tervezetét jelen előterjesztés 4. melléklete képezi.

A Megállapodás II/5./1 pontja szerint a BTI Zrt. a jelenleg székhelyéül is szolgáló Fiumei úti ingatlanokat, valamint a kapcsolódó vagyonelemeket 2016. április 30. napjáig köteles a Magyar Nemzeti Vagyonkezelő Zrt. közreműködése mellett a Nemzeti Örökség Intézete (a továbbiakban: NÖRI) vagyonkezelői jogára vonatkozó kormányhatározattal összhangban a NÖRI birtokába ruházni.

A fent kifejtett indokok szolgálnak alapul arra, hogy a BTI Zrt. székhelye a jelenlegi 1086 Budapest, Fiumei út 16. számról - a Fővárosi Vízművek Zrt. székhelyével megegyezően, a Fővárosi Vízművek Zrt.-vel kötött bérleti szerződés alapján – a 1134 Budapest, Váci út 23-27. számra változzon, amely változás hatályát az új irodák vonatkozásában megállapított birtokbaadási időpont alapján 2016. május 2. napjában indokolt meghatározni.

A Fővárosi Közgyűlés továbbá 2016. január 27. napján a 25/2016. (I.27.) Főv. Kgy. határozatával jóváhagyta a Budapesti Városigazgatóság Zrt. Alapszabályának 2016. április 1-jei hatállyal történő módosítását, amelynek keretében a BTI Zrt. egyedüli részvényesének cégneve BVH Budapesti Városüzemeltetési Holding Zártkörűen Működő Részvénytársaságra, röviden BVH Zrt.-re változott.

Mindezekre tekintettel szükségessé vált a BTI Zrt. Alapszabályának módosítása a székhelyváltozás és egyúttal a Részvényesnél bekövetkező névváltozás átvezetése érdekében is. Az Alapszabály módosítását és a változásokkal egységes szerkezetbe foglalt Alapszabályt az 5-6. melléklet tartalmazza.

A Fővárosi Közgyűlés a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) 57. § (3) bekezdésében foglaltak alapján a BTI Zrt. Alapszabályának VII. fejezet 1.a.) pontjában és a BVH Zrt. Alapszabályának VI. fejezet 1.ya.) alpontjában foglaltaknak megfelelően a BVH Budapesti Városüzemeltetési Holding Zártkörűen Működő Részvénytársaság igazgatóságától elvont hatáskörben eljárva jogosult dönteni.

A BTI Zrt. létesítő okiratának módosítását a BVH Zrt. Igazgatósága a 2016. április 6. napján tartott ülésén a 85/2016.(IV.06.) határozatával, valamint a BTI Zrt. Felügyelőbizottsága a 2016. március 30. napján tartott elektronikus szavazás útján a Fővárosi Közgyűlésnek elfogadásra javasolta, mely javaslatokat az előterjesztés 7. és 8. melléklete tartalmazza. A BVH Zrt. Felügyelőbizottsága 2016. április 25-én tárgyalja a vonatkozó döntési javaslatot. A határozat ennek megfelelően előterjesztői kiegészítéssel kerül a T. Közgyűlés elé.

**III. A BTI Zrt.-vel kötendő 2016. évi közszolgáltatási szerződés**

A Keretszerződésben foglaltak szerint a közszolgáltatási feladatok és kötelezettségek adott évre lebontott részletes leírását és az ellentételezés összegét a mindenkori éves közszolgáltatási szerződés határozza meg.

A 2016. évi jóváhagyott költségvetési előirányzat alapján a Közszolgáltató megküldte az ellátandó Emlékparcellák, Emlékkertek Gondozása közszolgáltatások naturáliákat tartalmazó műszaki tartalmára vonatkozó aktualizált javaslatát.

Az Éves Szerződés tárgyát képezi a Keretszerződés 5.1. pontja szerinti Közszolgáltatási Tevékenység (Kegyeleti Közszolgáltatások és Emlékparcellák, Emlékkertek Gondozása) 2016. évi ellátása és annak ellentételezése.

Az Önkormányzat 2016. évi költségvetése terhére Emlékparcellák, Emlékkertek Gondozása közszolgáltatásokra nyújtott ellentételezés ÁFA-t is tartalmazó bruttó összege 20 003 000 Ft, azaz húszmillió-háromezer forint.

Ezen összeg feladatonként előirányzott szakterületi bontása a jelen előterjesztés 5. mellékletét képező 2016. évi közszolgáltatási szerződés 1. mellékletében található.

Az Önkormányzat által megrendelt, a Keretszerződés 5.1.1 pontjában foglalt Kegyeleti Közszolgáltatások finanszírozása a Kegyeleti Közszolgáltatási Díjból történik, a Keretszerződés rendelkezései szerint.

Kérem a T. Fővárosi Közgyűlést, hogy a döntési javaslatokat megtárgyalni és elfogadni szíveskedjen.

**Döntési javaslat**

A Fővárosi Közgyűlés úgy dönt, hogy:

megalkotja …/2016. (…) önkormányzati rendeletét a kegyeleti közszolgáltatásról és a köztemetők rendjéről, az előterjesztés 1. melléklete szerinti tartalommal.

jóváhagyja és megköti a Budapesti Temetkezési Intézet Zrt.-vel a Közszolgáltatási Keretszerződés 3. módosítását az előterjesztés 4. melléklete szerinti tartalommal, és felkéri a főpolgármestert a Miniszterelnökség Támogatásokat Vizsgáló Iroda jóváhagyó véleményének beérkezését követő aláírására.

határidő: a Támogatásokat Vizsgáló Iroda jóváhagyó véleményének beérkezését követően azonnal

felelős: főpolgármester

a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 57.§ (3) bekezdésében foglaltak alapján, a BVH Budapesti Városüzemeltetési Holding Zártkörűen Működő Részvénytársaság Alapszabályának VI. fejezet 1. ya) alpontjában, illetve a Budapesti Temetkezési Intézet Zrt. Alapszabályának VII. fejezet 1. a.) pontjában rögzítetteknek megfelelően a BVH Budapesti Városüzemeltetési Holding Zártkörűen Működő Részvénytársaság igazgatóságától elvont hatáskörben eljárva a Budapesti Temetkezési Intézet Zrt. Alapszabályát az előterjesztés 5. és 6. mellékletei (Alapszabály módosító okirat, egységes szerkezetű Alapszabály) szerinti tartalommal módosítja. Felkéri a Főpolgármestert, hogy a fenti határozatot a BVH Zrt. részére küldje meg annak érdekében, hogy gondoskodjon a szükséges cégjogi dokumentumok aláírásáról, valamint a Fővárosi Törvényszék Cégbírósága részére történő benyújtásról.

határidő: 30 nap

felelős: Főpolgármester

felkéri a főpolgármestert, hogy az alapítói döntésekről a Ptk. 3:109. § (4) bekezdése értelmében a Budapesti Temetkezési Intézet Zrt. vezető tisztségviselőjét értesítse.

határidő: 30 nap

felelős: főpolgármester

jóváhagyja és megköti a Budapesti Temetkezési Intézet Zrt.-vel a 2016. évi közszolgáltatási szerződést az előterjesztés 9. melléklete szerinti tartalommal, és felkéri a főpolgármestert annak aláírására.

határidő: a Közszolgáltatási Keretszerződés aláírását követő 30 napon belül

felelős: főpolgármester

**Határozathozatal módja: az 1. és 3. pontok esetében minősített szavazattöbbség, a 2., 4. és 5. pontok esetében egyszerű szavazattöbbség szükséges.**

Budapest, 2016. április „ ”

|  |  |  |
| --- | --- | --- |
| Bagdy Gábor dr.  főpolgármester-helyettes |  | Szeneczey Balázs dr.  főpolgármester-helyettes |

|  |
| --- |
| Láttam: |
| Sárádi Kálmánné dr.  főjegyző |

mellékletek:

1. Rendelet-tervezet
2. Hatásvizsgálati lap
3. Érdekképviseleti szerv véleményének kikérése
4. Keretszerződés módosítása
5. Alapszabály módosítása
6. Alapszabály egységes szerkezetben
7. BVH Zrt Igazgatóságának határozata
8. BTI Zrt. Felügyelőbizottságának határozata

9. 2016. évi Közszolgáltatási Szerződés